Vrou ná taxi-aanval: ‘Ek het verbete terugbaklei’Al die motor se vensters is stukkend geslaan (Foto: Verskaf) “Ek het net verbete terugbaklei.” Só vertel ’n getraumatiseerde ma van Pretoria nadat sy Woensdagoggend deur ’n groep taxibestuurders omsingel en in haar voertuig in die Waterkloofrif-omgewing aangeval is. Maroela Media het vroeër berig die stad is die oggend ontwrig deur die Nasionale Taxi-alliansie (NTA) se een dag lange staking. Optrede van geweld en intimidasie deur taxibestuurders het talle motoriste vreesbevange gelaat. Die 47-jarige vrou het die oggend haar dogter by die skool afgelaai waarna sy op pad huis toe skielik die taxibestuurders in Eridanusweg, naby die Rigellaan-oorgang, sien staan het. Hulle het die pad versper. “Ek het oor die Rigellaan-oorgang gery, toe die een ou skielik by my venster kom staan het. Die volgende oomblik het daar nóg rondom my motor kom staan,” vertel die vrou. Die taxi’s het reg rondom haar voertuig stilgehou en sy kon nêrens heen ry nie. Sy sê al die taxi’s se nommerplate was toegeplak. ’n Onbekende aantal taxibestuurders het die vrou se voertuig met knuppels bygedam. Hulle het die voertuig vol duike geslaan en meeste van die ruite is gebreek. Nie al die ruite kon breek nie, want dit het film opgehad. Die voorruit is uitgeslaan. “Hulle het my motordeur oopgeruk en my geruk en geslaan. Hulle het probeer om my beursie en foon uit my hand te gryp. Ek het verbete terugbaklei. “Die een man het gestaan en rook en die aanval aangemoedig. Dit was blatante, redelose geweld.” Ná ’n paar minute, wat vir die vrou soos ure gevoel het, het die taxibestuurders die aftog geblaas en in hul taxi’s geklim en gery. “Ek het my kans aangegryp, my motor in trurat gesit en weggejaag. Ek het iewers in ’n straatjie afgedraai, stilgehou en al rukkend my man gebel. Ek was so geskok.” Een van die taxi-bestuurders wat op die vrou se kar afgestorm het (Foto: Verskaf) Die egpaar het die Brooklyn-polisie en plaaslike gemeenskapspolisiëringsgroep van die voorval in kennis gestel. Die vrou sê sy was baie beïndruk met die polisie se vinnige terugvoer en optrede. Die vrou het verskeie kneusplekke opgedoen en onder meer haar bors en skouer seergemaak. Sy het ook moontlik haar enkel verstuit. Dele van haar liggaam is vol glasstukke, soos die glas gespat het. Sy is nog erg getraumatiseerd ná die voorval. “Ek het die oggend Bybel gelees en ’n vers raakgelees wat lui ‘wees versigtig’ en ‘God sal jou beskerm’. Ek het in daardie oomblik in my motor gesit en gedink ‘God sal my beskerm; Hy is magtig’. “Ek het besef ek is vroualleen, maar het in die hitte van die stryd probeer kalm bly. Ek het nie geskree of beheer verloor nie.” Die vrou se motor is erg beskadig. Al die panele is ingeduik en die ruite is stukkend geslaan. Die vrou en haar man beoog om ’n saak teen NTA aanhangig te maak. “Die taxibestuurders moet verantwoordelikheid aanvaar vir hul dade. Hulle het my vroualleen geteiken en my lewe bedreig. Nog boonop in ’n tyd waar geweld teen vroue in die voorgrond is. Ek gaan die saak nie net hier los nie, ook ter wille van die ander slagoffers daarbuite.” Haar man sê hy is doodseker dat sy nie die enigste ouer of vrou is wat vanoggend onder hierdie soort geweld deurgeloop het nie. Kol. Brenda Muridili, polisiewoordvoerder, het bevestig dat die polisie ‘n saak van aanranding en kwaadwillige saakbeskadiging ondersoek.